**Starptautiskais inovāciju konkurss studentiem   
videi draudzīgo meliorācijas sistēmu jomā**

**Finansētājs:** Inovāciju konkurss studentiem videi draudzīgo meliorācijas sistēmu jomā(turpmāk tekstā **-** konkurss) tiek organizēts Centrālās Baltijas programmas 2014 – 2020 projekta “Praktiski pasākumi vienotā meliorācijas sistēmu apsaimniekošanā ar mērķi samazināt biogēno elementu ieplūdi Baltijas jūrā” (NUTRINFLOW) ietvaros.

**Īss projekta NUTRINFLOW apraksts**

**Projekta mērķis:** samazināt biogēno elementu noplūdi iekšējos ūdeņos un Baltijas jūrā, ieviešot un prezentējot inovatīvus, visaptverošus un iesaistītajām pusēm aktuālus meliorācijas sistēmu risinājumus, kas samazinātu slāpekļa un fosfora noplūdi.

**Projekta partneri:**

* ProAgria Southern Finland, Lauku uzņēmējdarbības atbalsta organizācija, Somija
* Zemgales Plānošanas reģions
* Biedrība „Zemnieku saeima”
* Latvijas Lauksaimniecības universitāte
* Jelgavas novada pašvaldība
* Östragötland (Austrumgotlandes) apgabala administrācija, Zviedrija
* Lauksaimniecības un vides inženieru institūts (JTI), Zviedrija
* Lovisas pašvaldība, Somija

Viena no **projekta aktivitātēm** ir starptautiskā inovāciju konkursa organizēšana studentiem, kas tematiski būtu saistīta, bet neaprobežotos, ar videi draudzīgiem meliorācijas sistēmu elementiem, t.sk., 1) Sedimentācijas baseini; 2) Divpakāpju meliorācijas grāvji; 3) Akmeņu krāvumi; 4) Meandrēšana; 5) Kontrolētā drenāža;   
6) Mākslīgie mitrāji.

**KONKURSA mērķis un uzdevumi**

Konkursa mērķis ir motivēt inženierzinātņu un dabas zinātņu studentus iesaistīties meliorācijas problēmu risināšanā, izstrādājot inovatīvus risinājumus videi draudzīgo meliorācijas sistēmu elementu jomā.

**Uzdevumi konkursa dalībniekiem:**

1. Sagatavot inovatīvas idejas aprakstu, lai palielinātu inovatīvu risinājumu piedāvājumu meliorācijas jomā, kas vērsts uz lauksaimniecības radītā piesārņojuma ar biogēnajiem elementiem mazināšanu. Raksturot inovatīvās idejas iespējamo demonstrācijas modeli, kas uzskatāmi parādītu videi draudzīgu meliorācijas sistēmas elementu darbību un potenciālo ietekmi uz vides aspektiem. Iekļaut demonstrācijas modeļa izstrādei nepieciešamo materiālu specifikāciju.
2. Konstruēt inovatīvās idejas demonstrācijas modeli.

**Komandas:**

Konkursā dalībnieki var pieteikties individuāli vai komandā līdz trīs cilvēkiem. Konkursa mērķauditorija ir inženierzinātņu un dabas zinātņu studiju programmu studenti. Ja dalībnieku komandā būs vairāku specialitāšu studenti, komanda iegūs augstāku novērtējumu.

**Konkursu paredzēts organizēt divās kārtās:**

1. Pirmajā kārtā studenti iesniedz inovatīvās idejas un demonstrācijas modeļa aprakstu, tehnisko risinājumu aprakstu attēlu vai rasējumu veidā un demonstrācijas modeļa sagatavošanai nepieciešamo materiālu specifikāciju. Idejas tiek izvērtētas un trīs komandas tiek izvirzītas konkursa otrajai kārtai.
2. Otrajā kārtā trīs labākās komandas saņem materiālus atbilstoši iesniegtajai specifikācijai. Katra komandas sagatavo idejas demonstrācijas modeli un tā aprakstu, iesniedz to vērtēšanai.

**Konkursa tēma:**

Konkursa dalībniekiem ir brīva iespēja izvēlēties darba nosaukumu un tēmu, kas tiktu izstrādāta par videi draudzīgiem meliorācijas sistēmu elementiem, t.sk., 1) Sedimentācijas baseini; 2) Divpakāpju meliorācijas grāvji; 3) Akmeņu krāvumi; 4) Meandrēšana; 5) Kontrolētā drenāža; 6) Mākslīgie mitrāji.

**Konkursa norises termiņi:**

Konkursu paredzēts rīkot divās kārtās. Pirmā kārta norisināsies no **2018. gada 5. februāra līdz 9. martam**, kad komandas iesniedz ideju aprakstus. No 2018. gada 12. marta līdz 23. martam tiks izvērtētas iesniegtās idejas un pasludināts konkursa pirmās kārtas vērtējums. Trīs idejas varēs turpināt dalību konkursā otrajā kārtā, kad komanda izstrādā demonstrāciju modeli un tā aprakstu. Tas jāveic **līdz 2018. gada 1. jūnijam**. No 2018. gada 4. jūnija līdz 15. jūnijam tiks vērtēti iesniegtie darbi. Konkursa rezultātu pasludināšanai tiks rīkots konkursa noslēguma seminārs 2018. gada 15. jūnijā.

**Prasības inovatīvo ideju aprakstam:**

* Sadalījums pa nodaļām;
* Iekļauts izmantotās literatūras saraksts;
* Attēli, skices vai rasējumi;
* Demonstrācijas modeļa izgatavošanai nepieciešamo materiālu specifikācija.

**Darbu iesniegšana:**

Pirmās kārtas ideju aprakstus iesniedz klātienē Akadēmijas ielā 19, 409. telpā vai elektroniski, izmantojot e-pasta adresi linda.grinberga@llu.lv. Otrā kārtā izvirzīto dalībnieku darbus iesniedz klātienē Akadēmijas ielā 19, 409. telpā.

**Atbalsts konkursa dalībniekiem:**

* Visiem dalībniekiem tiks nodrošinātas lekcijas ar vietēja un starptautiska mēroga lektoru piedalīšanos par inovāciju tematiku un videi draudzīgiem meliorācijas sistēmu elementiem, to potenciālo ietekmi biogēno elementu noplūdes mazināšanā. Dalībniekiem tiks izsniegti apliecinājumi par lekciju noklausīšanos.
* Praktiskās pieredzes iegūšanai visām komandām tiks nodrošināts transports Zemgales reģiona robežās, lai apmeklētu esošos videi draudzīgos meliorācijas sistēmu elementus.
* Katrai komandai, kas piedalīsies konkursa otrajā kārtā, būs iespēja piesaistīt mentoru, kas konsultēs studentus darba izstrādes laikā. Mentori nevar pārstāvēt Nutrinflow projekta partneru organizācijas.

**Uzvarētāju apbalvošana:**

Visiem otrās kārtas dalībniekiem tiks pasniegtas veicināšanas balvas. Pirmās vietas ieguvējiem papildus tiks piedāvāta iespēja 2018. gada septembrī doties apmaksātā braucienā uz Somiju un piedalīties Nutrinflow projekta noslēguma konferencē, lai prezentētu savu inovāciju ideju starptautiskā līmenī.